B4-0112, 0113, 0114, 0115/96

Päätöslauselma meriturvallisuudesta

Euroopan parlamentti, joka

- ottaa huomioon aiemmat meriturvallisuutta koskevat Euroopan parlamentin päätöslauselmat ja erityisesti 9. maaliskuuta 1994 annetut Euroopan parlamentin lausunnot alusten tarkastus- ja katsastuslaitoksia koskevista yhteisistä säännöistä ja standardeista tehdystä ehdotuksesta neuvoston direktiiviksi ((EYVL C 91, 28.3.1994, s. 99)) ja meriammatteja koskevan koulutuksen vähimmäistasosta tehdystä ehdotuksesta neuvoston direktiiviksi ((EYVL C 91, 28.3.1994, s.109)) sekä Euroopan parlamentin 11. maaliskuuta 1994 antaman päätöslauselman turvallisia meriä koskevasta yhteisestä politiikasta ((EYVL C 91, 28.3.1994, s. 301)) ja 27. lokakuuta 1994, kuukausi Estonian traagisen onnettomuuden jälkeen, antaman päätöslauselman meriturvallisuudesta ((EYVL C 323, 21.11.1994, s. 176)),

- ottaa huomioon neuvoston 22. joulukuuta 1994 antaman päätöslauselman ro-ro- matkustaja-alusten turvallisuudesta, joka sisälsi kaikki Euroopan parlamentin tärkeimmät meriturvallisuutta koskevat vaatimukset,

- ottaa huomioon Euroopan unionista tehtyyn sopimukseen otetun uuden 75 artiklan 1 kohdan, jossa liikenneturvallisuus sisällytetään EU:n toimivaltaan,

- ottaa huomioon Euroopan yhteisön perustamissopimuksen 7 a artiklan, joka koskee sisämarkkinoita ja 5 artiklan, joka koskee jäsenvaltioiden velvoitteita,

- ottaa huomioon meriturvallisuutta koskevat komission aikomukset, sellaisina kuin ne on esitetty komission vuoden 1996 lainsäädäntöohjelmassa,

- ottaa huomioon Lontoossa 20. - 29. marraskuuta 1995 pidetyn ro-ro- matkustaja-alusten meriturvallisuuden parantamiseen tähtäävän SOLAS- konferenssin tulokset,

A. katsoo, että yli vuosi Estonian onnettomuuden jälkeen ja ottaen huomioon samantyyppisissä onnettomuuksissa menehtyneiden ihmishenkien suuren määrän, Euroopan unionilla pitäisi olla jo hyvin pitkälle kehitettynä kokonaisvaltainen toimenpidekehys sekä lauttojen että muiden matkustaja- ja rahtialusten turvallisuuden parantamiseksi,

B. ottaa huomioon, että yhtenäinen ja tehokas järjestelmä olemassa olevien ja uusien asetusten voimaan saattamiseksi on laadittava viipymättä, jotta merellä tapahtuvien henkilö- ja tavarakuljetuksien yhteydessä esiintyviltä onnettomuuksilta vältyttäisiin;

C. katsoo, että koko ajan lisääntyvä yhä enemmän ihmisiä ja rahtia kuljettamaan kykenevien alusten tarve johtaa siihen, että käytetään yhä suurempia aluksia, joissa on yhtenäinen kansi, mikä vaarantaa näiden alusten optimaalista vakavuutta sekä niiden kykyä selviytyä törmäyksessä saaduista vahingoista ja/tai epäsuotuisista meriolosuhteista,

D. ottaa huomioon, että onnettomuuksien tutkimuksissa on paljastunut lukuisia virheitä ja puutteita, jotka liittyvät pääasiassa teknisiin seikkoihin, mutta myös inhimillisiin tekijöihin, aluksen riittämättömään huoltoon ja tarkastukseen, alusten ikään ja vaarallisiin sääolosuhteisiin,

E. ottaa huomioon merenkulun kansainvälisyyden ja siitä johtuvan tarpeen hyväksyä ja toteuttaa merenkulkualuksia koskevia kansainvälisesti hyväksyttäviä ja kaikissa maissa yhtenäisesti noudatettavia toimenpiteitä,

F. ottaa huomioon Doverissa 13. tammikuuta 1996 toteutetun evakuointiharjoituksen epätyydyttävän lopputuloksen,

1. Toteaa marraskuussa 1995 pidetyn SOLAS-konferenssin tulokset ja erityisesti ro-ro-matkustaja-aluksia koskevien uusien säädösten ja sopimusten hyväksymisen; olemassa olevia ja uusia aluksia koskevien vuotovakavuusstandardien tiukentamisen; yksiosastoisten vakioro-ro-lauttojen matkustajamäärien vähentämisen, erityisten vakavuutta koskevien vaatimusten ekvivalentin testaamiseen tarkoitetun koestusmallin laatimisen, päätöslauselman «erityisvaatimuksia koskevista alueellisista sopimuksista»;

2. Uskoo, että näillä sopimuksilla sekä pelastuslaitteiston ja evakuoinnin parantamista koskevilla säädöksillä ja päätöslauselmilla sekä toiminnallisilla vaatimuksilla ja navigointivaatimuksilla, jotka myös hyväksyttiin edellä mainitussa konferenssissa, voidaan suuresti parantaa laivaliikenteen turvallisuutta, edellyttäen, että niitä noudatetaan yhteisössä yhdenmukaisesti ja tehokkaasti;

3. Tukee täysin komission työtä sekä IMO:ssa että Euroopan unionin tasolla, ja samalla valittaa komission tällä alalla asettamaa melko hidasta menettelytahtia sekä viime vuoden että kuluvan vuoden osalta, kuten komission vuoden 1996 lainsäädäntöohjelmasta käy ilmi;

4. Kiinnittää komissio ja jäsenvaltioiden huomion tarpeeseen suojella yhtenäistä määräysten soveltamista Euroopan unionin alueella;

5. Pyytää komissiota saattamaan mahdollisimman pian tätä alaa koskevan työohjelmansa loppuun ja tekemään ehdotuksia lainsäädännöksi, joka kattaa toimenpiteet erityisesti seuraavilla aloilla:

a) maissa olevat satelliittilaitteistojen infrastruktuurit, jotka mahdollistavat nopean vastauksen hädässä oleville aluksille,

b) kansallisten rannikkovartiostojen vahvistaminen, mukaan lukien niiden välisen koordinoinnin parantaminen,

c) kansallisella tasolla annettavat sitovat säännöt alusten rungon rakenteellista virheettömyyttä koskevista tarkastuksista ja ankarat rangaistukset laiminlyönnistä ja/tai puutteista, jotka ovat osasyynä merionnettomuuteen, erityisesti siinä tapauksessa, että ihmishenkiä menetetään,

6. Kehottaa komissiota pyrkimään asianmukaiseen korkeisiin turvallisuusvaatimuksiin perustuvaan ratkaisuun ro-ro-lauttojen rakenteen osalta; tukee Euroopan unionissa tehtyjä sopimuksia, joiden tavoitteena on laivojen vakavuutta ja lujuutta koskevien korkeampien vaatimusten kehittäminen;

7. Pyytää komissiota ehdottamaan toimenpiteitä sen varmistamiseksi, että kaikki kolmannen maan lipun alla purjehtivat ja yhtä tai useampaa yhteisön satamaa käyttävät alukset ovat samojen turvallisuusvaatimusten mukaisia kuin jäsenvaltioiden lipun alla purjehtivat alukset ja että ne ovat saman tiukan tarkastusjärjestelmän alaisia;

8. Suhtautuu myönteisesti yksiosastoisten alusten vaiheittaiseen poistamiseen ja hyväksyttyihin toiminnallisiin ja merenkulkua koskeviin toimiin;

9. Pyytää komissiota ja jäsenvaltioita varmistamaan, että äskettäin hyväksytty satamavaltion tarkistuksia koskeva direktiivi saatetaan tehokkaasti voimaan, jotta poistettaisiin EU:n vesiltä ne alukset, jotka eivät täytä standardeja;

10. Pyytää komissiota ehdottamaan tutkimusta yhdenmukaisen mallin varmistamiseksi testausmenetelmistä ja perusteista asianmukaisen korkealla tasolla, jotta taattaisiin todellinen ja jatkuva vakavuusvaatimusten noudattaminen siinä tapauksessa, että SOLAS-90 -yleissopimuksessa määrätty vuotovakavuusstandardi ylitetään;

11. Arvioi, että inhimillisen erehdyksen osuus merionnettomuuksien lisääntyneessä määrässä johtuu suuresta määrästä tekijöitä, jotka liittyvät koulutuksen puuttumiseen ja työolosuhteiden heikkouteen, riittämättömiin työterveys- ja työturvallisuusoloihin laivalla, liian pitkiin työpäiviin ja puutteellisiin varusteisiin; pyytää komissiota käsittelemään uudelleen miesvahvuuteen ja lepohetkiin liittyviä kysymyksiä, kieltämään laivan ohjauksen jättämisen yhden ainoan henkilön vastuulle, paneutumaan väsymykseen ja erityisesti ylitöihin liittyviin ongelmiin sekä huolehtimaan siitä, että laivan päällystö ja miehistö ymmärtävät täysin yhteisellä kielellä annetut ohjeet.

12. Pyytää komissiota ja neuvostoa tukemaan Euroopan laivastoja, jotka ovat pienentyneet viime vuosikymmenien aikana, hyväksymään myönteisiä toimenpiteitä, mukaan lukien EUROS-rekisteri tarpeellisten standardien luomiseksi ja meriliikenteestä poistamisen edistämiseksi niiden alusten osalta, jotka eivät täytä standardeja;

13. Kehottaa komissiota ja neuvostoa soveltamaan korkeammantasoisia ympäristöstandardeja ja tehokkaasti yhteensovitettuja valvontatoimenpiteitä kaikissa jäsenvaltioissa, määrittämään vaarallisten ja saastuttavien aineiden merikuljetuksia varten ekologisesti haavoittuvien rannikkoalueiden ulkopuolella olevan reittiverkon ja lisäämään meren saastumisen tarkkailua;

14. Pyytää komissiota esittämään ehdotuksia koskien uusia matkustaja-aluksia, mukaan lukien nopeat lautat ja katamaraanit;

15. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden ja jäsenyyttä hakeneiden valtioiden hallituksille ja asianomaisille merenkulkualan viranomaisille.